
az önkormányzat 2017. évi költségvetésének végrehajtásáról szóló ../2018.(……) önkormányzati rendelethez. 

Az Államháztartásról szóló 2011. évi CXCV. Törvény, valamint a törvény végrehajtása tárgyában megjelent 368/2011. (XII.31.) Kormányrendelet alapján a gazdálkodási évet követően az éves pénzügyi terv végrehajtásáról a Képviselő-testületnek be kell számolni.

A 2017. évről szóló pénzügyi beszámolót a fenti jogszabályokban előírt szerkezeti rendben és a javasolt tájékoztató szerinti mérlegeket és kimutatásokat csatolva terjesztem a Tisztelt Képviselő-testület elé.

A 2017. évi költségvetésünket a 2016. évi bázisadatokra támaszkodva készítettük el.

Önkormányzatunk 2017. évi költségvetésének jóváhagyása során fő célkitűzésként fogalmazódott meg az önkormányzat által ellátandó feladatok pénzügyi hátterének biztosítása, az intézményeink biztonságos, zavartalan működési feltételeinek megteremtése. A 2017. évi költségvetésünk is szigorú gazdálkodást követelt meg, ami meg is valósult. Az év közben belépő új feladatokat az előző évi takarékos gazdálkodásnak köszönhetően jól tudtuk kezelni.
Önkormányzatunk a betervezett bevételeit beszedte, az állami támogatás teljes egészében folyósításra került, évközi módosítások során összege kismértékben módosult. Ez az óvodai, bölcsődei gyermeklétszámok változásából, illetve az étkezés igénybevételéből adódott. A működési bevételeink teljesültek, a közhatalmi bevételeink növekedtek. Egy helyi nagy vállalkozás építményadó helyesbítést hajtott végre 5 évre visszamenőleg 2015. évben, 2017. évben a vele szemben fennálló tartozásunk megszűnt. Az iparűzési adó a legnagyobb összegű helyi adó, a tervezettnek megfelelően alakult, a decemberi iparűzési adó feltöltése miatt 81 millió forint érkezett számlánkra. Ezen összegről csak a májusi bevalláskor derül ki, hogy túlfizetés, vagy tényleges bevétel lesz-e belőle.
A rendelkezésre álló forrásaink jelentősebb hányadát, működési kiadások fedezetére használtuk fel. A működési kiadásokon belül a személyi kiadások növekedtek, a kötelező béremeléseket végre hajtottuk (soros, és minimálbér emelkedés) a köztisztviselőknél illetményalap emelésére is sor került. A munkáltatót terhelő járulék költsége csökkent az előző évi kiadásokhoz viszonyítva, a központi járulékcsökkentési intézkedésnek köszönhetően. Az óvoda pedagógusok kivételével központi béremelés ebben az évben sem volt. Az önkormányzatoktól a pénzbeli ellátások támogatását elvonták, pályázati úton lehet ilyen forráshoz jutni, de önkormányzatunk a magas települési adóerő-képesség miatt nem pályázhat. Önerőből kellett finanszírozni a feladatot. A felhalmozási kiadások egy részét az előző időszakról áthúzódó feladatok befejezésére, valamint az erre az évre meghatározott feladatok elvégzésére fordítottuk, melyet az 5. számú mellékletben mutatunk be. 2015. évben a pályázatok, fejlesztések előkészítése folyt, melyeknek egy részét meg is valósítottuk 2016.-2017.  évben.
A 2017. évben Önkormányzatunknak hitelállománya nem volt.

Az éves költségvetésünket hiánnyal terveztük, a hiány fedezete az előző évi maradvány felhasználása 459 421 e Ft.

Önkormányzatunk a Szolnoki Kistérség Többcélú Társulásban szociális feladatok ellátásában vett részt 
1.Bevételi források és azok teljesítése
Önkormányzatunk módosított bevételi előirányzatai teljesültek.

Az 1 392 339 e Ft eredeti és 1 954 955 e Ft módosított előirányzatunk 2 010 177 e Ft-ban realizálódott, melyet tételesen mutat be az 1. melléklet. A 2. melléklet az önállóan működő és gazdálkodó, valamint önállóan működő intézmények bevételeit szemlélteti. 
Működési célú támogatások ÁHT-on belülről
A helyi önkormányzatok általános működésének támogatása, az adóerő-képesség számítása után elvonásra kerül 138 556 e Ft, így a hivatal működésére megállapított 97 188 e Ft, valamint a többi feladat finanszírozásának elvonása után 7 788 e Ft került folyósításra.

A köznevelési feladatokra teljes egészében megkaptuk az állami támogatást, év közben a gyermeklétszám változása, valamint az óvodapedagógusok minősítéséből adódó többletkiadás támogatása és az óvoda pedagógus munkáját segítők minimálbér emelkedése miatt a támogatás összege emelkedett.

A gyermekjóléti feladatoknál év végén változtattunk a létszámon, nőtt az igénybevevők száma, valamint a bölcsődei ellátást ténylegesen igénybe vevők száma is emelkedett. A 2017. évben ingyenes szünidei gyermekétkeztetésre 72 e Ft összeget kapott önkormányzatunk.

A szociális és egyéb pótlékokat is teljes összegben finanszírozta a központi költségvetés. A közfoglalkoztatás előirányzata egyezik a teljesítéssel. 

A felhalmozási célú támogatások, az államháztartáson belülről finanszírozott pályázathoz kapcsolódó összegek. 

Az adósságkonszolidációban nem részesült önkormányzatok fejlesztési támogatása II. ütem feladatait szinte teljes egészében elvégeztük 2017. évben. 
A közhatalmi bevételek a tervezett 616 500 e Ft eredeti előirányzathoz képest 665 712 e Ft-ra teljesült. A fentebb leírt építményadó 5 éves visszamenőleges javítása miatti 96 millió forint kötelezettségünk megszűnt 2017. évben. Az építményadó tervezett bevétele 142 000 e Ft, ami 144 513 e Ft összegben teljesült.

Martfű Város Önkormányzatának jelentős bevételt jelent a helyi iparűzési adó összege, melyet 450 000 e Ft-ra terveztünk, teljesítése 493 953 e Ft-ban realizálódott. 2017. decemberében feltöltés címen 81 millió Ft érkezett számlánkra, amiről csak májusban tudjuk megállapítani, hogy a feltöltésből túlfizetés, vagy tényleges bevétel képződik. Ha túlfizetés, akkor a szeptemberi iparűzési adó megfizetésekor ennyivel kevesebb összeget fizet önkormányzatunknak a vállalkozás. Az iparűzési adó tervezése bizonytalanná teszi a Város költségvetését, amelyre tartalékot képeztünk, az erre képzett tartalékot 2017. évben nem kellett felhasználni.

A gépjárműadó tervezett bevétele 13 000 e Ft, ami 14 489 e Ft összegben teljesült.

Az idegenforgalmi adó bevétel túlteljesült. 

A telekadót 2016. január 1-jétől bevezettük, 2 000 e Ft előirányzattal szemben 2 363 e Ft összeg érkezett számlánkra.
Az intézményi működési bevételeink teljesítése a módosított előirányzathoz viszonyítva 111,24 %-os teljesítést mutat. A bevételek az egészségház költségeinek megtérítéséből, az egyéb bérlemények bérleti díjából és költségeinek továbbszámlázásából származik. A működési bevételek közé tartozik a Művelődési Központ bevétele is: mozi, színház, egyéb rendezvények bevétele. Itt szerepel a BÁCSVÍZ Zrt. által fizetett vízi-közmű bérleti díja is, mint tulajdonosi bevétel. A térítési díjaknál a gyermekétkeztetés igénybevétel kis mértékben emelkedett, a térítési díj-bevétele ez által növekedett. Az Áfa bevételek (visszaigénylés), az új számviteli változás miatt összevezetésre került az Áfa befizetésekkel, ezért csak egyenlege látható. Egyéb működési bevételek között az energiaszolgáltatók elszámolásának visszafizetett összegeit tartjuk nyilván. Itt szerepel még az étkezéshez kapcsolódó csekk díj, valamint a segélyek visszafizetése.
Felhalmozási bevételek 
A volt bérlakások értékestéséből beérkezett részleteket tartjuk nyilván ezen a soron
Működési célú átvett pénzeszközök
Kölcsönök visszafizetését tartjuk nyilván a Tiszazugi Leader egyesület , és a Vidékfejlesztési iroda részéről. A Martfűi Nonprofit Kft. részéről szerződés szerint 2016.-2017. évben 10 000 e Ft-ot kellett volna törlesztenie, ebből 5 500 e Ft folyt be számlánkra. A lakosságtól a jogtalanul igénybe vett segélyek visszafizetésének bevételét, valamint a Művelődési Központ javára befizetett 1%-os SZJA felajánlást szerepeltetjük ezen a soron.

Felhalmozási célú átvett pénzeszközök
Az energetikai felújításhoz nyújtott kölcsönök visszafizetését számoljuk el ezen a rovaton.

3. Kiadások alakulása
Forrásaink döntő hányadát intézményeink működtetésére fordítottuk, az önkormányzati feladatellátást biztosítani tudtuk. A kötelező szinten tartáson túl szakmai fejlesztésre és a működési színvonal javítására is rendelkezésre álltak a források. A kötelezettségvállalás és az előirányzatok teljesítésének figyelésével folyamatos egyeztetésekkel elmondható, hogy ebben az évben is a megadott előirányzatokon belül maradtak a kiadások. Az intézmények finanszírozása a megadott előirányzatokon belül megtörtént a 6. melléklet szerint. Ebben az évben a működési bevételeink meghaladták a működési kiadásainkat. Tovább folytatódott az energia-megtakarítást célzó beruházások, felújítások elvégzése, továbbgondolása. Ezeket a megtakarításokat külön táblázatban mutatjuk ki. 
Személyi kiadások: a személyi kiadások az eredeti kiadásokhoz képest jelentősen nőttek, amit a közcélú foglalkoztatás emelt meg jelentősen, de közrejátszottak a bérkompenzációk és a pótlékok is. A módosított előirányzathoz viszonyítva 96,08 %-ra teljesült, a járulékok követve a személyi kiadásokat 97,60 %-ra teljesültek. A rendszeres havi béreket zökkenőmentesen, határidőre kifizettük. Bérnövekményként a kötelező minimálbérre kiegészítést, a soros bértábla szerinti átsorolásokat végeztük el, illetve az óvodapedagógusok béremelését hajtottuk végre. A köztisztviselőknél az Önkormányzat illetményalap növelést hajtott végre, 42 000.- forint összegre emelte a 9 éve változatlan alapot.
A dologi kiadásokat folyamatos kontroll alatt tartva, a módosított előirányzathoz képest 82,68 %-os teljesítéssel realizáltuk. Minden intézmény a kért takarékossági intézkedéseket betartotta, a központosított beszerzéseknek is érezni a költségcsökkentő hatását. Az energia megtakarító beruházásoknak is nagy szerepe van a költségcsökkenésben, de ide sorolható a kedvező téli időjárás is. A dologi kiadások között találhatók a pályázat előkészítésre, és közbeszerzésekre tervezett összegek, melynek fel nem használt része is növelte a megtakarításokat.
A civilszervezetek és a sportszervezetek támogatása: a Képviselő-testület által meghatározott összegeket biztosítottuk a civil, és a sportszervezetek részére. Év végén minden civil szervezet elszámolt a támogatással, az előírt hiánypótlást megküldtük a sportszervezetnek.
A ellátottak pénzbeli juttatása: 2015. évben jelentős mértékben átalakult a szociális juttatások rendszere. Az önkormányzatok megalkották helyi rendeletüket és a továbbiakban központi finanszírozás nélkül, saját költségvetésükből gazdálkodták ki a juttatások fedezetét. Önkormányzatunk 2017. évben 19 100 e Ft támogatást irányzott elő, mely 62,97%-ra teljesült. A Polgármesteri Hivatal ellátottak juttatása címen, az évente kétszer adható, központi költségvetésből biztosított rendszeres gyermekvédelmi támogatás szerepel 1 084 e Ft összegben, Erzsébet utalvány formájában, amely 100,00%-ra teljesült. A rendszeres juttatásokat minden hónap 5. napjáig folyósítottuk.
Felhalmozási feladataink: Önkormányzatunk 2017. évben sokrétű felhalmozási feladatokat végzett. A pályázatok megvalósítása során jelentkeztek pénzügyi nehézségek, egyrészt a felújítások során felmerült, előre nem látható elvégzendő feladatok miatt, másrészt a pályázatok beadási ideje, és a kivitelezés közötti nagy időintervallum, és az építőipari nem várt magas infláció következtében, jelentős önerő összegekkel biztosítottuk a feladatok megvalósítását. A legfontosabbak és legnagyobb összegűek az utak, járdák felújítása. Az adósságkonszolidációs pályázat 1. és 2. üteme, kétszer 181 millió forintos felhalmozás jelentős része befejeződött, 2018. évre 25 719 e Ft kifizetése maradt. A napelem kapacitást is tovább bővítettük, amellyel jövőbeni megtakarításokat érünk el. Az előző évek energetikai megtakarításait külön táblázatban mutatjuk be. Az intézményekben is sikerült a legfontosabb felhalmozási feladatokat elvégezni. Az elkezdett beruházások nagy részének pénzügyi teljesítése 2017. év november-december hónapban valósult meg, melyet a 2017. évi eredeti költségvetésben terveztünk. A felhalmozási feladatok között szerepel, sok későbbi fejlesztés előkészítő munkája pl.:TOP-os pályázatok. A Művelődési Központ felújítására a TOP-os pályázatból 62 381 e forintot teljesítettünk, a többi TOP-os pályázat megvalósítása 2018. évben történik. Az Önkormányzat 2017. évi felhalmozási kiadásait az 5. mellékletben tételesen mutatjuk be.

4. A maradványok változásának tartalma és okai
Az államháztartás számviteléről szóló 4/2013.(I.11.) Kormányrendelet jelentősen átalakította könyvelési rendünket, a pénzmaradvány fogalma megszűnt, helyette belépett a maradvány kifejezés. Önkormányzatunk jelentős pénzkészlettel zárta a 2016. évet, ezáltal a 2017. évi megállapított maradvány összege 597 954 e Ft. A kötelezettséggel terhelt maradvány önkormányzati szinten 480 507 e Ft. Ebben az összegben szerepel a 2017. költségvetési évre megállapított előző évi maradvány igénybevétele 459 421 e Ft, valamint a szállítói tartozások, és adótúlfizetések. A szabadon felhasználható maradvány összege 117 447 e Ft. 

2017. évről a 2018. év maradvány összege növekedett az előző évhez képest, összege 732 636 e Ft. A kötelezettséggel terhelt maradvány 487 746 e Ft, a szabad maradvány összege 244 890 e Ft. A kötelezettséggel terhelt maradvány összege a pályázatokhoz biztosított előlegek, önrészek, a meg nem valósult előző évi felhalmozási összegek, amelyek a 2018. évi feladatok között is szerepelnek, valamint jogszabály által elkülönített pénzeszközök. A 2017. évről 2018-ra áthúzódó kifizetetlen számla tartozásokat is a kötelezettségek között szerepeltetjük.

5. Értékpapír és hitelműveletek alakulása
Részesedésünk alakulása: 

· Előző évekről 1 e Ft Tisza Cipő Zrt. részesedés.

· 2013. évben vásárolt 67 e Ft BÁCSVÍZ Víz-és Csatornaszolgáltató Zártkörűen Működő Részvénytársaság részesedés.

· 2012. decemberben alapított 100% önkormányzati tulajdonú Martfű Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Korlátolt Felelősségű Társaság, 3 000 e Ft alapítói törzstőke juttatás 2013. januárban. Az előző években törzstőke címen még folyósítottunk összegeket, a Nonprofit Kft. részére így a tényleges részesedésünk 60 050 e Ft.

Önkormányzatunk tulajdonában 2017. évben nem volt Állampapír.

A 2017. évben az önkormányzatnak nincs hitelállománya.
6. A vagyon alakulása
2017. évben is vagyonnövekményt ért el Önkormányzatunk. Az Eszközök mérleg szerinti értéke 106 948 e Ft-tal nőtt az előző évhez képest. 2017.évi növekedés jelentősebb összege a már fentebb is említett beruházások növekménye 160 888e Ft összeg, valamint a pénzeszközök állományának növekedése. 2017. évben az önkormányzat vagyona után 167 686 e Ft értékcsökkenést számoltunk el, a selejtezett eszközök értéke  2 608 e Ft volt, ezek az eszközök nulláig leírt, használhatatlan elavult eszközök, legnagyobb összeg az Óvoda udvari fajáték 1 332e Ft  bruttó értékben, de ez is nulláig leírt eszköz.
A készpénz állomány az előző évi 669 413 e Ft-ról 730 353 e Ft-ra növekedett 2017. december 31-én. Ez az összeg tartalmazza pályázatokra kapott előlegeket 220 000e Ft valamint a 81 millió Ft iparűzési adó feltöltés amely 2018. május 31-ig realizálódhat végleges bevételnek. A számlapénz változásra kedvező hatással volt, hogy a működési bevételek meghaladták a működési kiadásokat. A kötelezettség jellegű sajátos elszámolások csökkenésének az oka a 58 millió Ft építményadó túlfizetés összege amely 2017 szeptember 15-i dátummal megszűnt, ez a sor tartalmazza helyi adók túlfizetés összegeit. A passzív időbeli elhatárolások növekménye a felhalmozási kiadásokra kapott pályázati összegeket tartalmazza 272 710e Ft, a csökkenés az elhatárolásokból átvezetett értékcsökkenés fedezetének összege.
Tisztelt Képviselő-testület!

Az önkormányzat összesített bevételeit az 1. melléklet mutatja be
Az önállóan működő és gazdálkodó, valamint önállóan működő intézményeinek 2017. évi bevételeit bemutató 2. melléklet alapján látható.

 Az önkormányzat összesített kiemelt kiadási előirányzatainak teljesítését a 3. mellékletben mutatjuk be
 A 4. mellékletben az önállóan működő és gazdálkodó, valamint önállóan működő intézményeinek intézményenkénti működési kiadásait, valamint létszámadatait közöljük. 

 Az önkormányzat felhalmozási kiadásait az 5. mellékletben felsorolt feladatok és jogcímek szerint mutatjuk be.
Az önkormányzat önállóan működő és gazdálkodó, valamint önállóan működő intézményeinek költségvetési támogatása a 6. mellékletben látható.
 Az Önkormányzat működési célú és felhalmozási célú bevételeit és kiadásait a 7. melléklet mutatja be
Az önkormányzat hitelállományának alakulását az 8. számú melléklet tartalmazza

 Martfű Város Önkormányzatának 2017. évi költségvetési pénzügyi mérlegét a 9. melléklet mutatja be 
A 10. mellékletben részletezve látható az önkormányzat többéves elkötelezettséggel járó kiadásait.

A Környezetvédelmi Alap felhasználását a 11. melléklet mutatja be.
Az Önkormányzat kiadási előirányzatának teljesítését a 12. mellékletben részletezettek szerint látható. 

A Polgármesteri Hivatal költségvetésének teljesítését a 13. melléklet mutatja be 
Az Önkormányzat kötelezően ellátandó és önként vállalt feladatainak kiadási és bevételi teljesítését feladatonként a 14. mellékletben mutatjuk be.
A pályázati projektek elszámolásait a 15. melléklet adatai alapján látható
Az Önkormányzat közvetett támogatásainak teljesítését jogcímenként és összegenként részletezve a 16. melléklet mutatja be.
Az Önkormányzat 2017. évi maradvány kimutatását a 17. melléklet alapján mutatja be.

Az önkormányzat és intézményei összevont vagyonmérlegét a 18. mellékletben látható.

 Az önkormányzati és intézményi vagyon forgalomképesség szerinti kimutatását a 19. mellékletben mutatjuk be
 Az önkormányzat energia megtakarítás bemutatását a 20.- 21. melléklet szemlélteti.
Továbbá mellékeljük:

· Nyilatkozatot, a 370/2011. (XII.31.) Kormányrendelet melléklete szerint.

Martfű, 2018. április 19.

Tisztelettel:
Dr. Papp Antal








   polgármester

Látta: Szász Éva

              jegyző

